A Bajai földikutya-rezervátum természetvédelmi terület létesítése kulcsfontosságú lépés a fokozottan védett, csak a Kárpát-medencében élő, kis létszámú állománya miatt a Természetvédelmi Világszövetség (IUCN) által a kritikusan veszélyeztetett fajok között számon tartott délvidéki földikutya megőrzése terén. A 114 hektár kiterjedésű terület − amely a tudományos és a természetvédelmi szakmai körök számára is csupán az utóbbi években vált ismertté − védetté nyilvánítása a délvidéki földikutya eddig ismert legnépesebb populációja (kb. 200 egyed) élőhelyének hosszú távú fenntartását teszi lehetővé. A terület védetté nyilvánítását a jövő nemzedékek érdekeinek védelmét ellátó biztos-helyettes, a jövő nemzedékek szószólója és a Magyar Madártani és Természetvédelmi Egyesület is szorgalmazta. Az új országos jelentőségű védett természeti terület és védőövezete a Bácskai-síkvidékre egykor jellemző táji adottságok, az e tájon korábban nagy kiterjedésű erdőssztyeppi élőhelyek maradványainak megőrzését, fenntartását is szolgálja.